kardosdrur/scandi-wiki huggingface dataset:
Oliver Stone

Oliver Stone (født 15. september 1946) er en amerikansk filminstruktør og manuskriptforfatter. Der er tit politiske, ofte regeringskritiske temaer i Stones film.

Biografi 

Oliver Stone blev født i New York 15. september 1946. Stones far var en jødisk børsmægler, og hans mor var fransk og katolik. Som 14-årig blev Stone sendt på den private The Hill School, i Pennsylvania. Stones forældre blev skilt, mens han var væk. Det rystede ham meget, da han fik at vide, at hans far havde en affære med forskellige familievenners koner. Stones far købte også en prostitueret til ham som fødselsdagsgave, så hans søn ikke var jomfru mere. 

I 1964 blev Oliver Stone færdig på The Hill School. Han bestemte sig for at studere videre på Yale University og University of New York. Efter et år droppede han det og bestemte sig for at studere engelsk på Free Pacific Institute i Sydvietnam i seks måneder. 

Derefter blev han soldat i det amerikanske marinekorps. Som soldat rejste han til Mexico og Oregon og derefter tilbage til Yale, som han droppede for anden gang. Stone var i marinekorpset fra april 1967 til november 1968. Som soldat i Vietnamkrigen fik Stone to medaljer, Bronze Star og Purple Heart.

Karriere

Stones vietnamtrilogi 

Som veteran fra Vietnamkrigen har Stone lavet tre film om krigen; Platoon (1986), Født den 4. juli (1989) og Himmel og jord (1993). Han kalder det selv en trilogi, fordi han forklarer krigen fra forskellige synspunkter. Platoon er inspireret af hans egne oplevelser under Vietnamkrigen, Født den 4. juli er en biografi af Ron Kovic, og Heaven & Earth er en sand fortælling om en vietnamesisk pige. I alle tre film lægger Stone meget vægt på krigens psykiske skader.

Filmografi (instruktør) 

 W. (2008) 
 World Trade Center (2006) 
 Looking for Fidel (2004)
 Alexander (2004)
 Comandante (2003)
 Any Given Sunday (1999)
 U-Turn (1997)
 Nixon (1995)
 Natural Born Killers (1994)
 Himmel og jord (Heaven and Earth, 1993)
 JFK (1991)
 The Doors (1991)
 Født den 4. juli (Born on the Fourth of July, 1989)
 Talk Radio (Noget for noget, 1988)
 Wall Street (1987)
 Platoon (1986)
 Salvador (1986)
 The Hand (1981)
 Mad Man of Martinique (short) (1979)
 Seizure (aka Queen of Evil) (1974)

Priser

Oscars 
Oliver Stone har vundet tre Oscars. Hans første Oscar var for bedste filmatisering og manuskript for Midnight Express i 1978. Han har fået prisen "Bedste instruktør" for Platoon og Født den 4. juli i hhv. 1986 og 1989.

Eksterne kilder/henvisninger 

 
 ABC's dokumentar, der beviser at Oliver Stone løj i fremstillingen af mordet på JFK

Filminstruktører fra USA
Hollywood Walk of Fame
Oscar for bedste instruktør
Oscar for bedste filmatisering
Golden Globe for bedste instruktør
Boeing B-29 Superfortress

Boeing B-29 Superfortress (model 341/345) var et fire-motors propel-bombefly. Flyet blev produceret for den amerikanske hærs luftvåben (USAAF) og blev brugt af USAF og US Navy, men også af udenlandske luftvåben, bl.a. Royal Air Force og Royal Australian Air Force. Det var et af de største og mest avancerede fly, som var involveret i 2. verdenskrig. Flyet var blandt andet udstyret med 10 fjernstyrede maskingeværer og trykkabiner. Da flyet blev udfaset i 1960'erne, var der blevet bygget omkring 3.900 stk.

B-29'ere bombede de japanske øer fra Kina (bl.a. 20th Air Force) og erobrede stillehavsøer (bl.a. 7th Air Force). Sovjetunionen og Japan var ikke i krig, før d. 8. august 1945. Amerikanske B-29'ere, der nødlandede på sovjetisk territorium, blev derfor tilbageholdt. Disse fly blev piratkopieret som Tupolev Tu-4 Bull.

B-29’eren er kendt som flyet, der kastede atombomberne over Hiroshima og Nagasaki ved afslutningen på 2. verdenskrig.

Besætning 
De to piloter, bombekasteren, flymaskinisten, navigatøren og radiotelegrafisten sad i den forreste trykkabine. En tunnel under tryk forbandt forreste og midterste trykkabiner. De tre skytter sad i den midterste trykkabine, hvor der også var to køjer og et kemisk toilet. På lange togter kunne to reservebesætningsmedlemmer være i trykkabinen. Ude i halen sad haleskytten i sin énmandstrykkabine. Trykket skulle sænkes, hvis folk skulle ud til haleskytten, eller genlade den agterste bugkuppel.

Defensiv bevæbning 
B-29 havde fire fjernstyrede 12,7 mm maskingeværkupler – to på ryggen og to under bugen. Traditionelle bemandede maskingeværtårne gav større luftmodstand. Bombekasteren i næsen betjente den forreste bugkuppel. I den midterste trykkabine betjente topskytten begge rygkupler mens højre og venstre sideskytter deltes om den agterste bugkuppel. Ude i halen betjente haleskytten to 12,7 mm maskingeværer og en 20 mm maskinkanon. I nødsituationer kunne sideskytterne betjene forreste bugkuppel og haleskyttens våben.

Hver maskingeværkuppel havde to maskingeværer, et 35 mm filmkamera og 500 skud pr. maskingevær. I halen er der 1.000 skud til hvert maskingevær, og 125 skud til maskinkanonen. Maskingeværkuplerne kan genlades indefra flyet.

Se også 
 Enola Gay – B-29'eren, der kastede atombomben over Hiroshima.
 Bockscar – B-29'eren, der kastede atombomben over Nagasaki.

Kilder

Eksterne henvisninger 
 Youtube: How to Fly the Boeing B-29 Superfortress: B-29 Flight Procedure & Combat Crew Functioning

Strategiske bombefly
US Army Air Forces
Fly fra 2. verdenskrig
Boeing-fly
Militærfly fra USA
4-motors propelfly
B-29

B-29 kan henvise til:

 Boeing B-29 Superfortress - et amerikansk fire-motors bombefly fra 2. verdenskrig 
 B-29 (Grønland) -  grønlandske landsstyreformands officielle em­bedsbolig
Mataram

Mataram kan være flere forskellige lokaliteter i Sydøstasien:
 Mataram (region) – region i det centrale Java.
 Mataram (kongedømme) – et hindu-buddhistisk kongedømme som havde sin storhedstid mellem 570 og 927.
 Mataram (sultanat) – et islamisk kongedømme som havde sin storhedstid mellem 1570'erne og 1755.
 Mataram (by) – en by på den indonesiske ø Lombok opkaldt efter de javanesiske kongedømmer.
Mataram (by)

Mataram er en by på den vestlige side af den indonesiske ø Lombok med  indbyggere. Byen er hovedstad og den største by i provinsen West Nusa Tenggara.

Mataram dækker over tre byer som er vokset sammen: Ampenan, Mataram og Cakranegara. Groft sagt er Ampenan en aldrende havneby, Mataram er regeringssæde og Cakranegara er det kommercielle centrum for øen.

Eksterne henvisninger 

 

Byer i Indonesien
Tolne

Tolne er en meget lille stationsby i Vendsyssel med , beliggende i Tolne Sogn mellem Hjørring og Frederikshavn. Landsbyen hører til Hjørring Kommune, Region Nordjylland.

Området er kendt for Tolne Skov, i det 20. århundrede et af Nordjyllands mest kendte udflugtsmål. I dag rummer landsbyen bl.a. kro, campingplads, efterskole og kirke.

I 1989 omkom to medarbejdere fra TV 2 og to piloter, da et taxifly styrtede ned ved Tolne.

Historie 
I 1875 blev byen beskrevet således: "Tolne med Kirke og Skole (lidt sydvestlig for Byen)".

Omkring århundredeskiftet blev byen beskrevet således: "Tolne (egentl. kun Gde. og Huse) med Kirke, Præstegd., Skole, Missionshus, Forsamlingshus (opf. 1897), Gæstgiveri, Jærnbane- og Telegrafstation."

Tolne havde 115 indbyggere i 1906, 152 i 1911 og 167 indbyggere i 1916.

Tolne havde 293 indbyggere i 1960 og 311 i 1965.

Noter 

Byer i Hjørring Kommune
Byer og bydele med genforeningssten
Rekonstruktion

Rekonstruktion har flere betydninger: 
 Rekonstruktion (jura) – et begreb i konkurslovgivningen
 genopbygning af beskadigede områder efter krig, naturkatastrofer o.a.
 genfremstilling og opretning af kunstværker til det oprindelige.
 omdannelse af regeringer, ministerier, bestyrelser og lignende, ved udskiftning af medlemmer.
 Fremstilling af genstande på baggrund af arkæologiske eller historiske kilder.
Adelboden

Adelboden er en bjerglandsby i Schweiz, beliggende i kantonen Bern. Byen har  indbyggere.

Adelboden er hjemsted for det internationale pigespejdercenter Our Chalet.

Referencer

Eksterne henvisninger 

Byer i Schweiz
Kanton Bern
Vintersportssteder i Schweiz
Martigny

Martigny er en by i Schweiz med ca. 15.000 indbyggere (2000). Byen ligger ved enden af Rhone-dalen i kantonen Valais.

Fra Martigny er der via Col des Montets-passet (1.461 m.o.h) vejforbindelse til Chamonix i Arve-dalen i Frankrig. Via passet Col du Grand-Saint-Bernard er der vejforbindelse til Aosta-dalen i Italien.

Henvisninger 

Byer i Schweiz
Tour de France-byer
Valais
Riesigk

Riesigk er en landsby i den tyske stat Sachsen-Anhalt. Byen ligger ca. fire km syd for floden Elben i nærheden af Wittenberg og har ca. 198 indbyggere (pr. 31. december 2014).

Seværdigheder 
 Kirke, bygget i 1797 – 1800.
 Park i Wörlitz, 3 km for Riesigk.

Eksterne henvisninger 

 Byrådet
 royaltyguide.nl Riesigk 
 Kirke
 Woerlitz-Information

Byer i Sachsen-Anhalt
Świętochłowice

Świętochłowice er en by i det sydlige Polen med 58.600 indbyggere (2005). Świętochłowice ligger i voivodskabet Śląskie.

Byer i Polen
Pointer

Pointer kan være:

 Pointer (hund)
 Pointer (programmering)
 Markør – i betydningen pegepind på en computerskærm.

Pointe (udt. poængte) – hedder pointer i flertal 

Se også
 Pointer Sisters – amerikansk R&B band, der især var populært i 1960'erne og 1970'erne.
Rørbæk Kirke

Rørbæk Kirke ligger i landsbyen Rørbæk, ca. 10 km nordvest for Hobro.

Beskrivelse 
Rørbæk Kirke er som så mange andre kirker på egnen formentlig bygget i det 12. århundrede. Den er bygget i romansk stil af fint tilhuggede granitkvadre. Der har på kirken været både kirketårn og tilbygget våbenhus mod syd – men engang i 1800-tallet blev tårnet og våbenhuset nedrevet, formentlig fordi det var i dårlig stand. Tårnrummet i kirkens vestende blev dog bevaret og fungerer nu som kirkens våbenhus med indgangsdør i sydsiden. I 1892 blev der bygget et træspir oven på tårnrummet som en slags erstatning for det tidligere kirketårn.

I 1998 blev kirken gennemgribende restaureret indvendig og fremstår nu med en smuk harmoni mellem den gamle altertavle og prædikestol fra 1600-tallet og nye, varme farver i kirkerummet.

Altertavlen domineres af et billede af Kristus, der hænger på korset. Nedenfor korset står to kvinder, formentlig Jesu mor og Maria Magdalene. Som en særlig detalje ved både altertavle og prædikestol ses Moses med tavlerne med de ti bud – og Moses er malet med horn i panden. Det skyldes, at man i 1600-tallet havde fejloversat ordene i 2. Mosebog kap. 34 om, at det strålede fra Moses' ansigt, da han kom ned fra bjerget efter at have fået tavlerne med buddene. Man læste det som 'horn', der var på Moses.

Eksterne kilder og henvisninger 
 Rørbæk Kirke hos KortTilKirken.dk

Kirker i Rebild Kommune
Kirker i Viborg Stift
Kirker i Aalborg Amt
Himmel og helvede (film)

Himmel og helvede er en dansk film fra 1988, instrueret af Morten Arnfred. Han har også skrevet manuskript med Jørgen Ljungdahl efter romanen af samme navn af Kirsten Thorup

Medvirkende
Karina Skands
Harriet Andersson
Erik Mørk
Ole Lemmeke
Lise Ringheim
Waage Sandø
Pernille Højmark
Judy Gringer
Peter Schrøder
Anne Marie Helger
Vibeke Hastrup
Nikolaj Steen

Eksterne henvisninger 
 

Spillefilm fra Danmark
Danske film fra 1988
Film instrueret af Morten Arnfred
Film baseret på værker af danske forfattere
De skrigende halse

De skrigende halse er en dansk tv-film, der havde premiere i 1993, skrevet af Søren Fauli og Bo hr. Hansen og instrueret af Søren Fauli.

Resume 
Ronni er en elendig guitarist i dødspunkbandet De skrigende halse. Han er desuden hypokonder og usikker, og de øvrige orkestermedlemmer samt deres tjekkede manager, Djarnis, er træt af ham. Men midt i al elendigheden tager Ronnis og orkesterets karriere en uventet drejning.

Medvirkende 
Skuespiller og rolle
 Kristian Holm Joensen – Ronni Olsen
 Thomas Bo Larsen – Frank
 Martin Brygmann – Anders
 Søren Pilmark – Djarnis
 Morten Lorentzen – Iggy
 Lise Ringheim – Dr. Kronborg
 Sofie Gråbøl – Anita Schulz
 Sanne Gottlieb Tyron – Kim
 Søren Fauli – Fotograf
 Jan Sneum – Radiojournalist

Betydning 
Filmen, der er en komedie og en parodi på punkkulturen, blev en slags gennembrud for Søren Fauli, og den er siden blevet kult. Der findes i visse miljøer personer, der kan store dele af dialogen udenad, og der findes diverse hjemmesider med referencer til filmen.

De skrigende halses musik 
Der blev lavet en række musiknumre til filmen, og siden blev der suppleret til 2 albums.
De skrigende Halse gav koncert på Roskilde Festival i 1996, med mere end 12.000 tilskuere.
 Testament for Ronni (cd, 1997) (Udgivelsen indeholder desuden også et radiohørespil som er en fortsættelse af filmen)
 Frank & De Skrigende Halse– Independence (VinylLp, 1997) (Fulde albumversioner af numrene, udgivet mere tro mod de fiktive musikere i filmen. Pladen er bevidst aldrig udgivet på cd)

Litteratur 
 De skrigende halse (manuskript med Faulis arbejdsnotater, 1997)

Eksterne henvisninger 
 

Tv-film fra Danmark
Danske film fra 1993
Film instrueret af Søren Fauli
Italiensk for begyndere

Italiensk for begyndere er en dansk dogmefilm fra 2000 med manuskript og instruktion af Lone Scherfig.

Filmen er optaget i Hvidovre, blandt andet i Strandmarkskirken.

Med over 800.000 solgte billetter i Danmark er det en af de mest sete danske film i nyere dansk filmhistorie.
Den vandt en Sølvbjørn ved filmfestivalen i Berlin.

Scherfigs manuskript var i nogen grad baseret på den irske forfatter Maeve Binchys bog fra 1996, Evening Class, men forfatteren blev oprindelig ikke krediteret i filmen. Alene Scherfig blev krediteret for idé og manuskript.
Scherfig indrømmede overfor direktøren for produktionsselskabet Zentropa, Peter Aalbæk Jensen, at filmen havde "tematiske ligheder" med bogen, men Zentropas advokater mente ikke at der var tale om et brud på ophavsretten.
Først da den irske forfatter henvendte sig betalte Zentropa penge og sørgede for kreditering til Binchy.

Medvirkende 
 Anders W. Berthelsen
 Ann Eleonora Jørgensen
 Anette Støvelbæk
 Peter Gantzler
 Lars Kaalund
 Elsebeth Steentoft
 Rikke Wölck
 Karen-Lise Mynster
 Bent Mejding
 Lene Tiemroth
 Jesper Christensen
 Alex Nyborg Madsen
 Steen Svare
 Martin Brygmann
 Sara Indrio

Litteratur 
 Mette Hjort, Lone Scherfig's Italian for Beginners, Museum Tusculanum Press, 2010. .

Referencer

Eksterne henvisninger 
 

Spillefilm fra Danmark
Dogmefilm
Danske film fra 2000
Film instrueret af Lone Scherfig
Film fra Danmark (administrationskategori)
Dansksprogede film
Glycerin

Glycerin (også kendt som glycerol eller propantriol) er en farveløs, lugtfri, hygroskopisk og sødtsmagende trivalent alkohol der ved stuetemperatur er meget tyktflydende. Dens molekylformel er C3H8O3.

Glycerin er en sukkeralkohol med tre hydrofile hydroxygrupper (-OH), der er ansvarlige for dens gode vandopløselighed. Glycerol har e-nummeret E422 og bruges bl.a. i fødevarer som emulgator eller stabilisator, men den må trods sin sødme ikke anvendes som sødemiddel. 
Pga. sine fugtbevarende egenskaber, bruges glycerin bl.a. også i hudcremer.

Glycerin indgår desuden i alle fedtstoffer.

Glycerol er desuden basis for fremstilling af bl.a. nitroglycerin og kunstharpiks til maling og lak.

Opløselighed i vand (20oC): fuldstændigt blandbar.

Produktion 
Der produceres omkring 950.000 tons glycerol om året i USA og Europa. I årene 2000-2004 blev der produceret 350.000 tons glycerol om året alene i USA. Produktionen vil stige når EU-direktiv 20003/30/EC blive implementeret. Direktivet foreskriver at 5,75 % af petrobrændstoffer bliver erstattet af biobrændstof i alle medlemslande i 2010, og glycerol dannes som biprodukt ved biodieselproduktion. Prognoser viser at produktionen vil være seks gange højere end efterspørgslen i 2020.

Triglycerider der findes i fedt og olie er per definition estre af glycerol med lange kæder af carboxylsyrer; hydrolysen (sæbeficeringen) eller transefterificeringen af disse triglycerider producerer støkiometriske mængder glycerol. Glycerol er et biprodukt ved produktionen af lange kæder af carboxylatsalte som bruges i sæbe.

Glycerol dannes også ved transesterificering som bruges til biodieselfremstilling. Denne form for råglycerin er ofte mørk med en tyk sirupsagtig konsistens. Triglycerider (1) bliver behandlet med en alkohol som ethanol (2) med en katalysator i form af base. Dette giver ethylestre af fedtsyren (3) og glycerol (4)

Referencer 

Sukkeralkoholer
Kunstige sødemidler
E-væskedampning
Emulgatorer
Galileo positionssystem

Galileo positionssystem er et globalt navigationssystem baseret på satellitter, der er under udvikling af EU og ESA. Projektet, der koster omkring 37 milliarder DKK, er navngivet efter den italienske astronom Galileo Galilei. Et af hovedformålene bag Galileo, er at skabe et meget nøjagtigt positionssystem, der skal kunne fungere uafhængigt af det amerikanske GPS, russiske GLONASS og kinesiske Compass der kan deaktiveres i tilfælde af krig.

Når systemet er fuldt operativt vil der være placeret to kontrolcentre på jorden, et ved München i Tyskland og et i Fucino i Italien. I december 2010 blev det besluttet ved en afstemning, at placeres projektet hovedkontor i Prag, Tjekkiet.

Den danske højteknologiske virksomhed Terma er udvalgt som leverandør af strømstyring, PCDU, til de første fire testsatellitter, der skal opsendes i 2008. Desuden skal virksomheden udvikle softwaren til det såkaldte "check-out-system" samt indgå i et internationalt konsortium, der skal udvikle det "Mission Control System", teknikerne skal bruge til at styre Galileo-satellitterne med.

Galileo-faser 
 Galileo System Test Bed (GSTB) 2005
 Opsendelsen af Giove A
 Sikre sig at alt virker inden de næste satellitter sendes op.
 In-Orbit Validation (IOV) 2006-2008
 Opsendelse af Giove B 2006.
 Opsendelsen af yderligere to satellitter.
 General system check og bekræftelse at teknologien virker.
 Full Operational Capability (FOC) 2008-2011
 Opsendelsen af de resterende 26 satellitter.

Satellitter 
 Giove A – Opsendt den 28. december 2005.
 Giove B – Forventes at blive opsendt i 2006.
 Fire satellitter forventes at sendes op i 2008.

Fodnoter 

Satellitnavigering
Navigationsudstyr
Superjeg

Superjeg er en dansk duo fra Skanderborg. Bandet består af Carsten Valentin og Peter Sommer. Superjeg benytter sig af ords dobbelte betydninger i deres tekster.

De spillede på Roskilde Festival 2002 og ved Smukfest i 2004. Nikolaj Nørlund modtog Danish Music Awards i kategorien Årets Danske Producer i 2003 for Alt Er Ego.

Diskografi 
 Alt Er Ego (2002)
 Øst/Vest (2003)

Referencer

Eksterne henvisninger 
 
 

Duoer
Rockgrupper fra Danmark
Har spillet på Roskilde Festival
Haile Selassie

Haile Selassie (født Tafari Makonnen, 23. juli 1892, død 27. august 1975) var Etiopiens kronprins fra 1916 til 1928, konge fra 1928 til 1930 og kejser fra 1930 til 1974. Han spiller en stor rolle i moderne etiopisk historie. Han var medlem af det Salomonske dynasti, der fører sit stamtræ tilbage til Etiopiens første kejser, Kejser Menelik I. Haile Selassie aflagde Danmark et statsbesøg i 1954, hvor kong Frederik IX tog imod.

Selassies internationale udsyn førte til, at Etiopien blev et af de stiftende lande i de Forenede Nationer. Han gjorde sig tidligt bemærket blandt andet ved et møde i Folkeforbundet i 1936 at fordømme Italiens brug af kemiske våben mod hans befolkning under den anden italiensk-abessinske krig. Han er af nogle historikere kritiseret for sin undertrykkelse af politiske modstandere i landets aristokrati (helt konkret mesafinterne), der konsekvent modarbejdede Selassies reformer. Nogle kritikere mener også, at Etiopien under kejseren ikke moderniserede sig nok. Under Haile Selassies styre blev Harari-folket forfulgt og mange forlod Harar-regionen. Hans regime er af flere menneskerettighedsorganisationer kritiseret for manglede frihedsrettigheder og for at være autokratisk.

I Rastafari bevægelsen spillede Haile Selassie også en særlig rolle. Bevægelsen, der menes at have mellem 700.000 og en million medlemmer, anser nemlig Selassie for den genopstandne Messias. Bevægelsen, som opstod i Jamaica i 1930'erne, anser Haile Selassie for den, der skal lede følgerne ind i en guldalder af fred, retfærdighed og velstand. Selassie selv var etiopisk ortodoks kristen gennem hele sit liv.

Hungersnød i Etiopien i 1973 førte til Selassies fjernelse fra tronen. Han døde ved kvælning den 27. august 1975 som 83-årig efter et statskup.

Se også 
 Kejser Haile Selassies besøg 1954 - film fra 1954

Eksterne henvisninger

Referencer 

Personer fra Etiopien
Kejsere
Chinampa

Chinampa er navnet på de kunstige øer, aztekerne i Xochimilco-region anlagde. Disse rektangulære øer, der blev flettet af grene og dynd, blev anlagt på søer, og brugt til at dyrke forskellige afgrøder på, hovedsageligt majs og bønner. Konstruktionen af disse øer var altså en måde at øge arealet af frugtbar jord på. Det anslås, at afgrøder produceret på disse Chinampa'er udgjorde halvdelen til to tredjedele af fødegrundlaget for Tenochtitláns (hovedstad i det aztekiske rige) indbyggere.

Mexicos historie
Landbrugshistorie
Kårup (Odsherred Kommune)

Kårup er en samling gårde og husmandssteder tæt ved Kårup Skov og Ordrup i Odsherred Kommune. Hører under Fårevejle Sogn.

Lokaliteter i Odsherred Kommune
Ring Sø

Ring Sø er en sø i Østjylland, beliggende mellem Brædstrup og landsbyen Ring i Horsens Kommune. På grund af dens klare vand, er den et populært badningssted i sommerhalvåret og derfor udstyret med badebro. Horsens Kommune ejer halvdelen af søen på nordsiden, og lodsejere ejer den anden halvdel af søen.

Både fugle- og dyreliv er frodigt ved søen. Omkring søen er der skabt en gangsti med en længde på 2,4 km.

Brædstrup
Søer i Horsens Kommune
Rekonstruktionstiden

Rekonstruktionstiden (eng. the Reconstruction) 1865-1877 var perioden umiddelbart efter den amerikanske borgerkrig, hvor de besejrede sydstater blev genindlemmet i USA og styret af forbundsregeringen, og demokratiet blev forsøgt udvidet med rettigheder til den sorte befolkning.

Efter mordet på Abraham Lincoln i april 1865 overtog hans vicepræsident Andrew Johnson præsidentembedet. Johnson lagde vægt på delstaternes ret til selvstyre, hvilket bl.a. betød at konfiskeret jord, der var overdraget til tidligere slaver, nu blev givet tilbage til deres oprindelige ejere. Han mente endvidere, at hvis sydstaterne blot betalte deres krigsgæld og respekterede slaveriets afskaffelse, kunne de selv bestemme over deres interne forhold, herunder hvem der skulle have valgret.

Den løse styring førte hurtigt til, at flere sydstater indførte tiltag for at forhindre den sorte befolknings bevægelsesfrihed og sikre adgang til deres arbejdskraft. Disse såkaldte “black codes” vakte forargelse i nordstaterne og førte også til et stemningsskifte i kongressen, der tidligt i 1866 - på trods af Johnsons veto - indførte ny lovgivning for at sikre sortes rettigheder i hele unionen: The Freedmen’s Bureau skulle fortsætte sit arbejde med at hjælpe sorte frem i samfundet og alle født i USA blev defineret som statsborgere med lige rettigheder.

Ved valget senere i 1866 fik radikale republikanere stor indflydelse, og sydstaterne blev i 1867 midlertidigt sat under administration af hæren og inddelt i fem distrikter. Kongressen indførte i de følgende år en række love og forfatningstilføjelser, der sikrede borgerettigheder og stemmeret for alle voksne mænd. 

De følgende år medførte massive forandreinger for den sorte befolkning i sydstaterne, der nød godt af bl.a. offentlige skoler og økonomiske genopretningsprojekter. Sorte opnåede også valg til delstatsregeringer og til den føderale kongres.

Men de store omvæltninger førte også til en kraftig modreaktion fra dele af den hvide befolkning i sydstaterne. Organisationer som Ku Klux Klan gennemførte angreb på politikere og sorte borgere, og en økonomisk nedtur for sydstaterne førte i 1874 til et flertal for Demokraterne i Repræsentanternes Hus. 

I forbindelsen med en strid om præsidentvalget i 1876 indgik Rutherford B. Hayes et kompromis, der i 1877 førte til at at føderale tropper blev trukket tilbage fra sydstaterne. Det blev i praksis enden på rekonstruktionstiden. Demokraterne fik fuld kontrol over sydstaterne, og fik rullet  store dele af rekonstruktionstidens fremskridt for sorte tilbage. 

Dette udartede til undertrykkelse, vold og forfølgelse af den sorte befolkningsgruppe i mange årtier efter.

Referencer 

USA's historie
Afroamerikansk historie